I Sæby har en tyv endnu engang franarret en ældre kvinde hendes værdier. Politiet mener der er tale om samme gerningsmand i flere lignende sager , og at manden kommer fra Sæby. Senest skulle manden have været på spil i mandags, hvor en 85-årig kvinde vågner fra sin middagslur ved, at der står en mand i hendes lejlighed på Gammel Aalborgvej. - Han siger, han leder efter en rumæner. Han siger ikke, han er fra politiet, men det er hendes opfattelse, siger politikommissær Peter Skovbak, leder af Efterforskningscenter Frederikshavn. Stjæler kurvert med penge Manden spørger til den ældre kvindes værdier, og hun tjekker blandt andet en kuvert med et mindre kontantbeløb, hun har i sin skuffe. - Han får hende også til at tjekke sin garage for, om alt er som det skal være her, siger Peter Skovbak. Kvinden konstaterer, at der ikke mangler noget i garagen. Men da manden forlader adressen, er kuverten væk. Tyveriet er blot den seneste i en række af tilsvarende tyverier i Sæby rettet mod ældre mennesker. Beder om oplysninger 19. april fik en 88-årig kvinde også stjålet en kuvert med kontanter i. Gerningsmanden anvendte samme metode og stod også pludselig i kvindens hjem. Samme dag var der to andre lignende episoder, også begået mod ældre. 22. december skete der et indbrud i Midtpunkt i Frederikshavn. Her gik det ud over en 93-årig kvinde, og 20. januar var det en 84-årig mand på Søndergade i Sæby, der blev franarret kontanter. - Vi tror han har relation til Sæby, og nogen må vide, hvem han er. Det kunne vi selvfølgelig godt tænke os at få at vide også, siger Peter Skovbak og opfordrer folk at ringe til politiet på 114, hvis de har oplysninger omkring sagerne.

Opsummering:
Endnu et tyveri rettes mod en ældre borger i Sæby - politiet beder offentligheden om hjælp.